**Հավելված՝**

**Հայաստնի Հանրապետության**

**Շիրակի մարզի Գյումրի համայնքի**

**ավագանու 2019 թվականի**

**փետրվարի 12-ի N -Ա որոշման**

**ՈՒՂԵՐՁ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆԸ**

Հայաստանի Հանրապետության կառավարության 2009 թվականի օգոստոսի 6-ի «Հյուսիս-հարավ ճանապարհային միջանցքի շինարարության մասին» №968-Ա որոշմամբ Մ-1 Երևան-Գյումրի-Բավրա միջպետական նշանակության ավտոմոբիլային ճանապարհի օտարման շերտերում և ճանապարհի պաշտպանական գոտիներում հողհատկացման և վերջիններիս վրա շինարարության իրականացման գործընթացը կասեցվել է, որը խիստ բացասական ազդեցություն է թողել Գյումրի քաղաքում քաղաքաշինական գործունեության իրականացման վրա:

Մ-1 միջպետական նշանակության ավտոմոբիլային ճանապարհը ներկայումս անցնում է նաև Գյումրի քաղաքի վարչական տարածքով (Երևանյան խճուղի-Տերյան-Նալբանդյան-Օզանյան-Շիրակացի-Խորենացի փողոցներ), որոնք, հանդիսանալով քաղաքի կարևոր փողոցներ, խիստ կարիք են զգում լրակառուցումների և քաղաքաշինական ավարտուն լուծումների:

Գյումրի քաղաքի հաստատված գլխավոր հատակագծով նախատեսված է քաղաքը շրջանցող ավտոմոբիլային ճանապարհ, որը մաս է կազմելու հյուսիս-հարավ ճանապարհի: Հետևաբար քաղաքի վարչական տարածքում հողհատկացման և կառուցապատումների գործընթաց իրականացնելը երբևէ չի կարող խոչընդոտ հանդիսանալ հյուսիս-հարավ ճանապարհի շինարարությանը:

Գյումրու համայնքապետարանը բազմաթիվ արդարացի դժգոհություններ և բողոքներ է ստանում նոր հայտեր ներկայացնող, ինչպես նաև նախկինում հողատարածքներ ձեռք բերած, սակայն վերը նշված կասեցման պատճառով կառուցապատման իրավունքներից զրկված Գյումրու բնակիչներից:

Մեր կարծիքով կառավարության որոշումը ընդունվել է առանց հաշվի առնելու Գյումրի քաղաքի կառուցապատման առանձնահատկությունները և քաղաքի գլխավոր հատակագծի դրույթները: Նախապես չի կատարվել իրավիճակի լուրջ ուսումնասիրություն և դրանից բխող հետևություններ:

Խնդրում ենք կառավարության քննարկման առարկա դարձնել Գյումրի քաղաքի կառուցապատման համար խիստ կարևորություն ունեցող հարցը և կառավարության վերը նշված որոշման մեջ կատարել փոփոխություններ՝ շինարարության և հողհատկացման գործընթացի կասեցումը Գյումրի քաղաքի վարչական տարածքի վրա չտարածելու նկատառումով: